**ΠΛΑΤΩΝ, ΑΠΟΛΟΓΙΑ ΣΩΚΡΑΤΟΥΣ**

 Η δίκη του Σωκράτη αποτελεί ιστορικό γεγονός. Έγινε το **399 π. Χ.**, τέσσερα χρόνια μετά την κατάλυση της τυραννίας των Τριάκοντα και την επάνοδο της δημοκρατίας. Ο Σωκράτης ήταν τότε εβδομήντα χρονών.

 Στην Απολογία του Πλάτωνα ο Σωκράτης περιγράφει την κατηγορία ως εξής: **O Σωκράτης, λέει (ο κατήγορος), παραβαίνει τους νόμους, επειδή διαφθείρει τους νέους και δεν πιστεύει στους θεούς της πόλης, αλλά σε άλλες θεότητες καινούριες ( 24b8-c1)**

Kατήγοροι του Σωκράτη ήταν **ο Μέλητος, ο Άνυτος και ο Λύκων.**

 **Κοινωνικό – Πολιτικό πλαίσιο**

 Μετά τον Πελοποννησιακό πόλεμο **(431-404 π.Χ)** εγκαθιδρύθηκε στην Αθήνα το καθεστώς της **τυραννίας των Τριάντα** για λίγους μήνες. Μετά την πτώση της τυραννίας αποκαταστάθηκε η **Δημοκρατία** και δόθηκε Αμνηστία σε όσους αναμείχθηκαν στο καθεστώς τυραννίας. Όμως η συμφιλίωση και η ειρήνη ήταν υπό συνεχή διαπραγμάτευση και εύκολα αναστρέψιμη. Η κριτική του Σωκράτη ξυπνούσε αναμνήσεις κινδύνων του παρελθόντος.

 Η κατηγορία του ήταν το αποτέλεσμα του ελέγχου στον οποίο υποβάλει τους συμπολίτες, που, πράγματι, αποδεικνύεται ότι δεν είναι σοφοί, ενώ νομίζουν ότι είναι.

 Γνωρίζει ότι **η δίκη του έχει πολιτικό περιεχόμενο**. Έμμεσα κατηγορείται ότι είναι αντιδημοκρατικός.

 **-**Επικαλείται, στην Απολογία του, αρχικά τον φίλο του δημοκράτη Χαιρεφώντα, που απευθύνεται στον Απόλλωνα των Δελφών, για να του πει αν υπάρχει σοφότερος άνθρωπος από τον Σωκράτη.

 **-**Αναφέρεται ύστερα στο πλήθος των νέων που τον παρακολουθούν (προέρχονται από διάφορα κοινωνικά στρώματα με δική τους θέληση. Ο ίδιος δεν έγινε δάσκαλος κανενός). Εξέταζε τους ανθρώπους και οι νέοι που τον άκουγαν συχνά τον μιμούνταν και ήθελαν και αυτοί να εξετάσουν άλλους ανθρώπους. Γι ‘ αυτό, όσοι εξετάζονταν από αυτούς οργίζονταν με τον Σωκράτη και έλεγαν ότι **«υπάρχει κάποιος Σωκράτης που είναι βρωμερός και διαφθείρει τους νέους. Όταν όμως κάποιος τους ρωτήσει τι ακριβώς κάνει και τι διδάσκει και τους διαφθείρει, δεν έχουν τι να πουν...»**

Ο Σωκράτης αποδεικνύει ότι **ο κατήγορός του ο Μέλητος δεν** **ενδιαφέρθηκε ποτέ για την ηθική διαπαιδαγώγηση των νέων**, όπως επίσης αποδεικνύει ότι κακώς τον προσήγαγε σε δίκη ο Μέλητος, γιατί ή δε διαφθείρει τους νέους ή τους διαφθείρει ακούσια, οπότε έπρεπε να τον νουθετήσει και όχι να τον οδηγήσει σε δίκη .

 **-**Αρνείται οποιαδήποτε συμμετοχή στις προδοτικές δραστηριότητες του Κριτία και του Αλκιβιάδη.

 **-**Εξηγεί πως το **« δαιμόνιο »** ( εσωτερική φωνή που πάντα τον απέτρεπε να κάνει κάτι) τον απέτρεπε από το να ασχοληθεί με την πολιτική και αναφέρεται σε δύο πολιτικές πράξεις του, που αποδεικνύουν την προσήλωσή του στο ηθικό και το δίκαιο. **Η πρώτη** αφορά τη δίκη των στρατηγών μετά τη νικηφόρα για τους Αθηναίους Ναυμαχία των Αργινουσών ( ο Σωκράτης εναντιώθηκε στην καταδίκη με κίνδυνο της ζωής του). **Η δεύτερη** αφορά την άρνηση του στους Τριάντα να συλλάβει με άλλους τον Λέοντα τον Σαλαμίνιο και να τον φέρει στην Αθήνα για να εκτελεστεί **«εκείνη η εξουσία, παρόλη τη δύναμή της, δε με τρόμαζε τόσο ώστε να κάνω κάτι άδικο».**

Ο Σωκράτης διεκδικεί για τον εαυτό του το προνόμιο να καθορίζει τι είναι ηθικό και τι ανήθικο, αμφισβητώντας την παραδοσιακή και ανεξέταστη μεταφορά αξιών από τη μια γενιά στην άλλη.Ο Σωκράτης υιοθετεί την κριτική εξέταση των ηθικών θέσεων της κοινότητας, του συνόλου.

Εμφανίζει την αποχή από την πολιτική ως φυσικό επακόλουθο της ηθικής του ακεραιότητας «όποιος, πράγματι, μάχεται για το δίκαιο πρέπει αναγκαστικά να ασχολείται με τις ιδιωτικές και όχι με τις δημόσιες υποθέσεις, αν πρόκειται να ζήσει, έστω και λίγο καιρό».

Ο Σωκράτης δηλώνει ότι δε θα υπακούσει, εάν οι δικαστές του απαγορεύσουν να φιλοσοφεί, **ακόμη και με την ποινή του θανάτου, γιατί ο ίδιος θέτει τη θεϊκή εντολή πάνω από τις ανθρώπινες** **απαγορεύσεις.** Έτσι, ενώ κατηγορείται για ασέβεια, δείχνει την προσήλωσή του στον θεό. **Ο θεός κατέχει την απόλυτη γνώση**.

Ο Σωκράτης **δεν αποδέχεται** **την ενοχή του**. Στην πρόταση του Μέλητου για καταδίκη σε θάνατο, **αντιπροτείνει δωρεάν σίτιση στο πρυτανείο**.

**Οι ένορκοι ήταν πιθανότατα 500.**

**Οι καταδικαστικές ψήφοι ήταν 280.**

**Οι αθωωτικές ψήφοι ήταν 220.**

Επιμέλεια: Στ. Ρομποτή